VSL sklep I Cpg 523/2013
Sodna praksa višjih sodišč, 2013-04-19

Magda Teppey (preds.), Tadeja Zima Jenull (poroč.), Ladislava Polončič

izključitev družbenika iz družbe - izstop družbenika iz družbe - umik tožbe - pravdni stroški

Z vpisom izstopa tožene stranke kot družbenika iz družbe tožena stranka ni več družbenik v družbi, zato je bil smiselno izpolnjen tožbeni zahtevek tožeče stranke na izključitev družbenika iz družbe, tožeča stranka pa je s tem, ko je tožena stranka iz družbe izstopila, izgubila pravni interes za nadaljnjo vztrajanje pri tožbenem zahtevku, zato je tudi umaknila tožbo in sicer takoj, ko je bila seznanjena z izstopom tožene stranke iz družbe. Na podlagi navedenega dejanskega stanja, je treba uporabiti pri odločitvi o stroških izjemo, določeno v prvem odstavku 158. člena ZPP.

Pritožbi se ugodi, sklep se v izpodbijani II. točki izreka spremeni, tako da se glasi:

„Tožena stranka je dolžna tožeči stranki v petnajstih dneh povrniti stroške pravdnega postopka v znesku 1.088,25 EUR, v primeru zamude z zakonskimi zamudnimi obrestmi od izteka paricijskega roka dalje do plačila.“

1. Sodišče prve stopnje je z izpodbijanim sklepom postopek v tem gospodarskem sporu ustavilo (I. točka izreka). Sklenilo je, da je tožeča stranka dolžna toženi stranki povrniti stroške pravdnega postopka v znesku 1.695,98 EUR (II. točka izreka).

2. Proti II. točki izreka (v odločitvi o pravdnih stroških) se je tožeča stranka pravočasno pritožila in smiselno uveljavljala kršitev določb pravdnega postopka po prvem odstavku 338. člena ZPP. Sodišču druge stopnje je predlagala, naj pritožbi ugodi, sklep v izpodbijanem sklepu spremeni tako, da odloči, da tožena stranka plača tožeči stranki pravdne stroške, podrejeno pa, da vsaka stranka krije svoje stroške.

3. Tožena stranka na pritožbo ni odgovorila.

5. Predmet tožbenega zahtevka je bila izključitev tožene stranke kot družbenika iz družbe T. d.o.o.  ter izbris iz seznama družbenikov te družbe. Tožeča stranka je 2. 11. 2012 tožbo umaknila, takoj, ko je tožena stranka v pripravljalni vlogi navedla, da je Višje sodišče v Ljubljani s sklepom opr. št. IV Cpg 993/2011 z dne 1. 3. 2012 potrdilo odločitev registrskega sodišča, za izstop v tej pravdni zadevi tožene stranke iz družbe T. (prejem pripravljalne vloge tožene stranke s strani tožeče stranke z dne 26. 10. 2012, povratnica pripeta k listovni št. 87). Tožena stranka se je z umikom tožbe strinjala zato je sodišče v I. točki izreka ugotovilo umik tožbe in postopek ustavilo.

6. Z vpisom izstopa tožene stranke kot družbenika iz navedene družbe, tožena stranka ni več družbenik v družbi, zato je bil smiselno izpolnjen tožbeni zahtevek tožeče stranke na izključitev družbenika iz družbe, tožeča stranka pa je s tem, ko je tožena stranka iz družbe izstopila, izgubila pravni interes za nadaljnjo vztrajanje pri tožbenem zahtevku.

7. Zato je tožeča stranka tudi umaknila tožbo in sicer takoj, ko je bila seznanjena z izstopom tožene stranke iz družbe.

8. Na podlagi navedenega dejanskega stanja, je treba uporabiti pri odločitvi o stroških izjemo, določeno v prvem odstavku 158. člena ZPP in sicer, da mora tožena stranka tožeči stranki povrniti pravdne stroške, če je tožeča stranka tožbo umaknila takoj, ko je tožena stranke izpolnila zahtevek (zadnji stavek prvega odstavka 158. člena ZPP).

9. Zaradi napačne uporabe določila prvega odstavka 158. člena ZPP je sodišče druge stopnje na podlagi 3. točke 365. v zvezi s 358. in 366. členom ZPP izpodbijani sklep v 2. točki izreka spremenilo tako, da je naložilo toženi stranki povrnitev pravdnih stroškov tožeče stranke. Tožeči stranki je  priznalo stroške v skladu z Odvetniško tarifo (2003), ki jo je bilo treba uporabiti na podlagi določila 41. člena Zakona o Odvetniški tarifi (ZOdvT). Tožeči stranki pripadajo naslednji stroški: za sestavo tožbe 600 točk, administrativne stroške 20 točk, prvo pripravljalno vlogo 525 točk (pripadlo bi ji 600 točk, vendar je priglasila 525 točk) in za drugo pripravljalno vlogo 450 točk. Upoštevajoč skupno število točk 1595 in vrednost točke (0,459) pripada tožeči stranki 732,10 EUR (krat 20% DDV, 146,42 EUR), skupaj 878,25 EUR odvetniških stroškov. Za sodno takso za tožbo je tožeča stranka plačala 210,00 EUR, zato pripada skupaj tožeči stranki 1.088,25 EUR. Če bo tožena stranka zamudila s plačilom pravdnih stroškov, bo dolžna po izteku petnajstdnevnega paricijskega roka tožeči stranki plačati še zakonske zamudne obresti.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.